පොදුරාජ්‍ය මණ්ඩලීය රාජ්‍ය නායක සමුළුව සඳහා ශ්‍රී ලංකාව තෝරා ගැනීම අපේ රට ජාත්‍යන්තරය තුළ ඉහළ පිළිගැනීමකට ලක්වී ඇති බවට මනාව පැහැදිලි යැයි තාක්ෂණ හා පර්යේෂණ අමාත්‍යාංශයේ ලේකම් ධාරා විජේතිලක මහත්මිය ප්‍රකාශ කරයි.ලොව කීර්තිමත් ජාත්‍යන්තර මට්ටමේ සමුළුවක් වන පොදුරාජ්‍ය මණ්ඩලීය සමුළුව සඳහා මෙවර ශ්‍රී ලංකාව තෝරා ගැනීම අපේ රටට අතිශයින්ම වැදගත් බව පෙන්වාදෙන ඒ මහත්මිය ශ්‍රී ලංකාවේ වත්මන් යහපත් වාතාවරණය මෙන්ම ඕනෑම සමුළුවක් පැවැත්වීම සඳහා ශ්‍රී ලංකාවේ ඇති හැකියාව සම්බන්ධයෙන් ලොවටම පැහැදිලි වන බවද පෙන්වාදෙයි.එළඹෙන නොවැම්බර් මාසයේදී පැවැත්වීමට නියමිත පොදුරාජ්‍ය මණ්ඩලීය සමුළුව ප්‍රධාන වශයෙන් අදියර හතරක් යටතේ පැවැත්වෙන බව සදහන් කරන ලේකම්වරිය රාජ්‍ය නායක සමුළුවට අමතරව ව්‍යාපාරික සමුළුව, මහජන සමුළුව සහ තරුණ සමුළුව ආදිය වශයෙන් අදියර කිහිපයක් යටතේ පැවැත්වෙන බවද එහිදී ව්‍යාපාරික සමුළුව අපේ රටට ඉතාම වැදගත් අවස්ථාවක් බවද කියාසිටී.මේ අතර ඒ මහත්මිය පෙන්වාදෙන්නේ සංවර්ධනය කරා ගමන්කරන අපේ රටට විදේශීය ආයෝජන සහ වෙළෙඳ ගණුදෙනු වැඩි වැදගත්කමක් ගන්නා බවත් පොදුරාජ්‍ය මණ්ඩලීය රාජ්‍ය නායක සමුළුවට සමඟාමීව පැවැත්වෙන ව්‍යාපාරික සමුළුවේදී මේ අවස්ථාව ශ්‍රී ලංකාවට ළඟා කරගත හැකිවනු ඇති බවත්ය.මේ වෙනුවෙන් දේශීය සහ විදේශීය ආයෝජකයන්, ව්‍යාපාරිකයන් 1,000 කට වැඩි ප්‍රමාණයක් සහභාගි වීමට නියමිත අතර විදේශීය නියෝජිතයන් සමඟ අදහස් හුවමාරු කර ගැනීම සඳහා මෙහිදී ශ්‍රී ලාංකිකයන්ට අවස්ථාව උදාවනු ඇත..